SKRIFTLIG FORESPØRGSEL E-0802/00

af Benedetto Della Vedova (TDI) til Kommissionen

(16. marts 2000)

Om: Overensstemmelse mellem den italienske lov 454/97 (og gennemførelsesbestemmelser dertil) og EU's regler for statsstøtte

Med lov 454 af 23. december 1997 om strukturomlægning af vejtransporten og udvikling af kombineret transport indførte det italienske parlament en række begunstigelser og tilskyndelsesforanstaltninger for vejtransportvirksomheder.

Som målgruppe for lettelserne anfører lov 454/97 kun transportvirksomheder, der er hjemmehørende i Italien, hvilket skabte usikkerhed om foreneligheden med EU's bestemmelser om konkurrence og statsstøtte.

Denne usikkerhed blev fjernet med to dekreter til gennemførelse af lov 454/97, som Transportministeriet udstedte den 14. oktober 1998, hvorved lettelserne også kom til at gælde virksomheder, der er hjemmehørende i en anden EU-medlemsstat, og som er i besiddelse af en fællesskabstilladelse, hvilket fremgår af Kommissionens positive udtalelse om overensstemmelsen mellem lov 454/97 og EU-bestemmelserne (beslutning 1999/590/EF af 4. maj 1999(1)).

Disse dekreter blev den 7. juli 1999 erstattet af to andre dekreter, hvori det fastsættes, at foranstaltningerne er begrænset til virksomheder, der er opført i erhvervsregistret for vejtransportvirksomheder i Italien (dvs. at de mindst skal have en afdeling i Italien), hvormed en af de forudsætninger, som Kommissionen byggede sin positive udtalelse på, synes at bortfalde.

Den positive udtalelse var desuden betinget af en aldrig gennemført ændring af lov 454/97 og gennemførelsesdekreterne, der skulle sikre, at der kun ydes støtte til kompensation for udgifterne ved tilpasning til mere krævende tekniske standarder for emissioner og sikkerhed og dermed kun til prisforskellen mellem køretøjer med almindelige og køretøjer med højere standarder (mens støtten i øjeblikket udelukkende måles ud fra prisen på erstatningskøretøjet).

Mener Kommissionen ikke, at bestemmelserne i lov 454/97, eftersom de to betingelser, som den positive udtalelse byggede på (udvidelse af støtteforanstaltningerne til virksomheder, der er hjemmehørende i EU, og en ændring af loven og dens gennemførelsesbestemmelser), ikke er opfyldt, strider imod EU's regler for statsstøtte? Hvilke foranstaltninger vil Kommissionen i bekræftende fald træffe for at undgå, at denne situation volder uoprettelige skader for vejtransportvirksomhederne?

(1) EFT L 227 af 28.8.1999, s. 12.

Svar afgivet på Kommissionens vegne af Loyola de Palacio

(19. april 2000)

Kommissionen besluttede d. 4. maj 1999 at give tilladelse til den italienske statsstøtteordning for omstrukturering af vejtransportsektoren og udvikling af kombineret transport (Kommissionens beslutning nr. 1999/590/EF(1) af 4. maj 1999 om de foranstaltninger til strukturomlægning af vejtransporten og udvikling af kombineret transport (lov nr. 454/97 af 23. december 1997), som Italien påtænker at træffe), som resultat af den procedure, den havde indledt over for dette land i marts 1998. Kommissionen traf sin beslutning på baggrund af de ændringer, den italienske regering ville foretage i de gældende tekster, nemlig lov nr. 454 af 23. december 1997 og ministerielt dekret af 14. oktober 1998 om støtte til innovative investeringer og uddannelse.

Beslutningen foreskriver endvidere, at Italien skal give Kommissionen meddelelse om vedtagelsen af de pågældende ændringer samt hvert år forelægge Kommissionen en rapport om gennemførelsen af de godkendte foranstaltninger. Kommissionen har endnu ikke modtaget nogen oplysninger i den forbindelse og er heller ikke blevet orienteret om de ministerielle dekreter af 7. juli 1999, som har erstattet dekreterne af 14. oktober 1998.

I mangel af mere detaljerede oplysninger kan Kommissionen ikke udtale sig om de forhold, det ærede medlem nævner. Den vil dog fortsat følge sagen og verificere, at betingelserne for, at foranstaltningerne kan anses for forenelige med Fællesskabets statsstøtteregler, er opfyldt.

(1) EFT L 227 af 28.8.1999.